Τιόρνιν

Το Τιόρνιν (ισλανδ. Tjörnin) είναι μικρή και αβαθής λίμνη, που αποτελεί ωστόσο τοπόσημο, ευρισκόμενη στο ιστορικό κέντρο του Ρέικιαβικ, της πρωτεύουσας της Ισλανδίας. Οι περισσότεροι επισκέπτες στην πόλη περπατούν κάποια στιγμή κατά μήκος της όχθης της. Μεταξύ των σημαντικών κτηρίων που είναι κτισμένα στις όχθες της είναι το Δημαρχείο του Ρέικιαβικ και μουσεία. Η λέξη «τιόρνίν» στα ισλανδικά σημαίνει απλώς «η λιμνούλα». Το τάισμα των πουλιών στις όχθες της λίμνης είναι ιδιαιτέρως δημοφιλής ασχολία.

Γεωγραφία
Η Τιόρνιν περιγράφεται ως ένα είδος υψηλής λιμνοθάλασσας δίπλα σε μια λωρίδα ακτής που μοιάζει με φράγμα. Η δημιουργία της λίμνης ξεκίνησε από τη λιμνοθάλασσα που σχημάτιζε ένας ύφαλος ο οποίος υπήρχε στη σημερινή θέση της οδού Χαφναρστρέτι (= «Οδός Λιμανιού»). Αυτή η οδός, που διέρχεται από το επιχειρηματικό κέντρο του Ρέικιαβικ, βρίσκεται στη νότια όχθη της λίμνης Η λίμνη τροφοδοτείται με νερό από τα έλη Βατνσμύρι. Η εκροή της Τιόρνιν είναι το Λέκουριν, παλαιά ένα ανοικτό κανάλι που διέσχιζε το κέντρο της πόλεως και από το 1911 μέρος του αποχετευτικού της συστήματος, υπό την οδό Λάικεργκατα. Τον χειμώνα η λίμνη παγώνει κατά διαστήματα και τότε χρησιμεύει ως παγοδρόμιο. Η λίμνη Τιόρνιν είναι πολύ ρηχή: το μέσο βάθος είναι 57 εκατοστά του μέτρου και το μέγιστο φθάνει μόλις τα 80 εκατοστά. Οι όχθες της λίμνης καταλήγουν στο Hljómskálagarður, ένα καλοφροντισμένο πάρκο διακοσμημένο με αγάλματα στα νότια της Τιόρντιν, στα μονοπάτια του οποίου συχνάζουν ποδηλάτες και δρομείς του τζόγκινγκ. Πίνακες κατά μήκος της όχθης δίνουν ημερήσιες αναφορές για τους αριθμούς των πουλιών στη λίμνη.

Ορνιθοπανίδα
Στη λίμνη συχνάζουν από 40 μέχρι 50 είδη παρυδάτιων πτηνών, μεταξύ των οποίων η Sterna paradisaea (της οικογένειας του γλάρου), είδη του γένους θαλάσσιας πάπιας σωματερία, ο καπακλής, η σταχτόχηνα και άλλα είδη χήνας, η πρασινοκέφαλη πάπια, αρκετά είδη γλάρων και το είδος πάπιας Aythya marila. Κοινοί κύκνοι μπορούν να παρατηρηθούν από απόσταση 1-2 μέτρων. Η άφιξη της Sterna paradisaea σηματοδοτεί την έναρξη του καλοκαιριού. Ερασιτέχνες παρατηρητές πουλιών από όλες τις ακτές του Βόρειου Ατλαντικού έρχονται να απολαύσουν το χόμπι τους στην περιοχή της λίμνης Τιόρνιν. Η λίμνη αποτελεί επίσης αγαπημένο τόπο για να παίρνουν οι κάτοικοι της πρωτεύουσας τα μικρά παιδιά τους να βλέπουν και να ταΐζουν τα πουλιά. Η δημοφιλία του ταΐσματος των πουλιών είναι τόση, ώστε οδήγησε στον μεταφορικό χαρακτηρισμό της λίμνης στα ισλανδικά ως «stærsta brauðsúpa í heimi», δηλαδή «η μεγαλύτερη σούπα με ψίχουλα ψωμιού στον κόσμο».

Κτήρια
Το μεταμοντέρνου ρυθμού Δημαρχείο του Ρέικιαβικ βρίσκεται στο βορειοδυτικό άκρο της λίμνης και μοιάζει σαν να αναδύεται μέσα από αυτή. Αξιοσημείωτα κτήρια δίπλα στη λίμνη είναι επίσης το Ανώτατο Δικαστήριο της Ισλανδίας, το Μουσείο Τέχνης του Ρέικιαβικ, το Εθνικό Μουσείο της Ισλανδίας, το Μουσείο Ζωντανής Τέχνης, η δημοτική βιβλιοθήκη, το Εθνικό Θέατρο, το Κτήριο του Κοινοβουλίου και ο Καθεδρικός Ναός.

Το 1920 κατασκευάσθηκε μια ξύλινη γέφυρα για πεζούς πάνω από τη λίμνη, αλλά προκειμένου να εξυπηρετηθεί η μηχανοκίνητη κυκλοφορία αυτή η γέφυρα αντικαταστάθηκε το 1942 από μια τσιμεντένια που χρησιμοποιείται ακόμα.

Παραπομπές

Κατηγορία:Ρέικιαβικ
Κατηγορία:Λίμνες της Ισλανδίας